ועדת החקירה הפרלמנטרית בנושא האלימות בספורט, כנסת 15, פרוטוקול מספר 12, 2001-11-27 00:00

אבשלום וילן: יש לנו שלושה סעיפים על סדר היום.

אבשלום וילן: הסעיף הראשון הוא ההסתה לאלימות באינטרנט כנגד ספורטאים ואוהדים.

אבשלום וילן: התחלנו לדון בכך בישיבה הקודמת ויש התפתחויות בנושא.

אבשלום וילן: הסעיף השני הוא איומים על מנהלי קבוצת הפועל אשקלון, שהתפרסמו בתקשורת.

אבשלום וילן: ראינו לחובה להזמין אתכם כדי לשמוע מה קורה ולחשוב מה ניתן לעשות.

אבשלום וילן: הסעיף השלישי הוא דיווח משרדי הממשלה על התקדמות החקיקה הממשלתית, מה שכבר סיימנו וגם מה שהונח על שולחן חברי הכנסת ביום שני.

אבשלום וילן: בשבוע הבא נקבל פטור מחובת הנחה ונתחיל "לרוץ" עם אסופת החוקים, שצריכה לאפשר את כל השינויים במגרשי הכדורגל, כולל הרפורמה הגדולה שדנו בה חודשים ארוכים.

אבשלום וילן: נתחיל עם מנהלי קבוצת הפועל אשקלון.

אבשלום וילן: נמצא איתו מר ללו אנקה.

אבשלום וילן: אני מבין שאתה מנכ"ל הקבוצה.

אבשלום וילן: אנא תאר לנו מה היה.

ללו אנקה: ב-5.11.2001 היה נסיון להצתת רכבו של מנהל הקבוצה, מר משה בוסקילה.

ללו אנקה: לפני שבועיים וחצי שרפו לי כליל את הרכב.

ללו אנקה: עד שלא יתברר מי עשה את זה אני לא יכול לבוא ולהגיד בוודאות שזה בגלל שאני מתעסק בכדורגל בהפועל אשקלון.

ללו אנקה: אני לא בטוח שזה בא מאוהדי הקבוצה או ממישהו שקשור לכדורגל.

ללו אנקה: יכול להיות שזה בכלל קשור לפוליטיקה, מאחר ולפני 4 חודשים הגשתי את מועמדותי לראשות סניף הליכוד באשקלון.

ללו אנקה: אני לא יודע, יכול להיות שיש קשר בין הדברים.

ללו אנקה: אני לא רוצה לקשר את זה לקבוצה עד שלא תהיינה הוכחות.

ללו אנקה: אני לא רוצה שתכריזו היום שזה קרה לי בגלל שאני מתעסק בכדורגל.

ללו אנקה: אספר את כל הסיפור שלי.

ללו אנקה: כל הממצאים מראים שזה בא מהכדורגל אבל זה לא הוכח.

אבשלום וילן: מר אריה הרשטוק היה יושב-ראש קבוצת הפועל אשקלון ונדמה לי שעליו ירו.

אבשלום וילן: נדמה לי שהוא לא איש פוליטי.

ללו אנקה: הוא היה גם איש פוליטי.

ללו אנקה: הוא היה חבר במועצת אשקלון וצבר כוח.

ללו אנקה: הוא רצה להציג את מועמדותו לראשות עיריית אשקלון.

ללו אנקה: עוד פעם, יכול להיות שהאלימות כלפיו נובעת מהכדורגל, אני לא אומר שזאת אפשרות לא סבירה, אבל אין לי ידיעה ודאית.

אבשלום וילן: אז עליו ירו ולך שרפו.

ללו אנקה: אספר את הסיפור שלי.

ללו אנקה: עד לפני שנתיים הייתי שחקן בקבוצת הפועל אשקלון במשך 24 שנים, ממחלקות הנוער של האגודה ועד לגיל בוגרים.

ללו אנקה: במשך 11 שנים הייתי קפטן הקבוצה הבוגרת.

ללו אנקה: לפני שנתיים עברתי בחוץ-לארץ ניתוח השתלת ברך ונאלצתי לפרוש מכדורגל.

ללו אנקה: מוניתי לתפקיד על-ידי ראש עיריית אשקלון ועל-ידי גזבר העיריה.

ללו אנקה: כבר שנתיים וחצי אני משמש כמנכ"ל הקבוצה.

ללו אנקה: בשנתיים האחרונות הקבוצה מאכזבת, זה נכון.

ללו אנקה: הקהל מאוכזב, הוא לא מגיע למגרשים והוא עצבני.

ללו אנקה: הקהל שמגיע הוא לא קהל שבא לראות משחק וללכת אחר-כך הביתה אלא הוא מקלל במהלך המשחק את המאמן, את ההנהלה, הכל.

ללו אנקה: לא קיבלתי איומים לפני ששרפו לי את המכונית.

ללו אנקה: בשעה 12:00 בלילה במוצאי שבת הוצתה מכוניתי מתחת לביתי, מכונית מאזדה 626.

ללו אנקה: יום לפני כן, ביום שישי בלילה, נעשה נסיון הצתה.

ללו אנקה: השכנים ראו שהמכונית עומדת לעלות באש וכיבו אותה.

ללו אנקה: אז נשרף החלק האחורי של המכונית.

ללו אנקה: האמת היא שהכתובת היתה רשומה על הקיר.

ללו אנקה: למה?

ללו אנקה: בהצתה הראשונה - וזה יישמע מצחיק - הלכתי להגיש תלונה במשטרה עוד באותו לילה.

ללו אנקה: יש לי שם חבר, קצין מודיעין ראשי במשטרת אשקלון.

ללו אנקה: למחרת רציתי לשטוף את המכונית כדי להוריד את הפיח ואז הוא אמר לי: אל תנקה את האוטו, הם יבואו אליך היום בלילה.

ללו אנקה: ובאמת באותו לילה הם הגיעו ושרפו את האוטו כליל.

אבשלום וילן: ולמה המשטרה לא שמה שם מארב?

ללו אנקה: באותו יום היתה ישיבה של צמרת המשטרה באשקלון והנושא הזה עלה.

ללו אנקה: הציעו לשים תצפיתנים במשך יום-יומים כי יתכן שכך יתפסו את המציתים, כי זה מה שקרה גם עם יושב-ראש הקבוצה.

ללו אנקה: במקרה ההוא אין קשר לכדורגל, הוא גם יושב-ראש החברה הכלכלית באשקלון.

ללו אנקה: ניסו להצית את רכבו וכשלו אך לאחר יום הציתו לו את הרכב כליל.

ללו אנקה: אמרה המשטרה: כנראה שזה מה שהם יעשו.

ללו אנקה: אבל בגלל כל האירועים הבטחוניים אין להם כוח-אדם והחליטו לא לשים תצפית.

ללו אנקה: ובאמת בלילה שלמחרת הרכב שלי הוצת כליל.

אבשלום וילן: אנחנו לא נקבע כרגע אם זה קשור לכדורגל או לא.

אבשלום וילן: אני נוטה להאמין שכן.

אבשלום וילן: אתה אומר שאתה היית קפטן הקבוצה במשך 11 שנים, כלומר אתה דמות מוכרת באשקלון.

אבשלום וילן: למה שינסו לשרוף לך את האוטו?

אבשלום וילן: בגלל אי-ההצלחות של הקבוצה?

אבשלום וילן: למה מנסים לשרוף לך את האוטו?

ללו אנקה: אספר מקרה שקרה שבועיים לפני ההצתה של הרכב שלי.

ללו אנקה: מאמן הקבוצה אויים על-ידי אחד העבריינים הבכירים באשקלון שהבן שלו משחק באגודה, בקבוצה הבוגרת.

ללו אנקה: אותו ילד לא שותף במשחקים - אפילו לא נכלל בסגל הרחב - במשך תקופה של 2-3 שבועות.

ללו אנקה: האב ביקש להיפגש עם המאמן ואני קבעתי ביניהם פגישה, כמו שצריך, והוא ישב ושוחח עם המאמן.

ללו אנקה: בינתיים אני חזרתי למשרד שלי, בערך 50 מטר משם.

אבשלום וילן: מי מאמן היום את הפועל אשקלון?

ללו אנקה: אורי אלקבץ.

אבשלום וילן: הוא שיחק פעם במכבי יבנה.

ללו אנקה: שחקנים סיפרו לי - החדר של השחקנים גובל בחדר של המאמן - שנשמעו שם צעקות ואיומים.

ללו אנקה: אחד השחקנים סיפר לי שכנראה קורים שם דברים לא נעימים.

ללו אנקה: הגעתי לשם והייתי עד לסוף הוויכוח ביניהם, כשאותו אב אמר למאמן "אל תדאג", והלך.

ללו אנקה: ניסיתי לדבר עם המאמן ולברר איתו אם הוא רוצה שנלך להגיש תלונה למשטרה או משהו כזה אבל המאמן חשב שבכך זה נגמר.

ללו אנקה: למחרת הם ישבו בדין ודברים וסגרו את כל העניין ביניהם.

ללו אנקה: הוא אמר שהוא מתנצל וכדומה.

ללו אנקה: אבל עוד פעם, האלימות - זה לא רק באשקלון אלא בכלל הספורט.

אבשלום וילן: עסקנו ארוכות בתופעת האלימות בספורט בכלל ובכדורגל בפרט ואנחנו לא מתכוונים לעבור לסדר היום.

אבשלום וילן: אבל בכל אופן, באשקלון יש תופעה יחודית.

אבשלום וילן: מר אריה הרשטוק אמר לי שהוא עזב את הכדורגל ברגע שירו עליו.

אבשלום וילן: הוא אמר לי: תשמע, כדורגל, כדורגל, אבל מה, אני צריך לסכן את חיי?

אבשלום וילן: האם אנחנו במלחמה?

אבשלום וילן: פעם אחת יורים על יושב-ראש הקבוצה; פעם שניה שורפים למנכ"ל הקבוצה את האוטו; ואתה אומר בעצמך שעבריין ידוע באשקלון, שבנו כנראה לא היה מספיק טוב ולכן לא היה בהרכב הקבוצה, בא לאיים על המאמן.

אבשלום וילן: יכול להיות שגם במקומות אחרים יש רצף כזה של תופעות, רק שאנחנו לא כל-כך שמענו עליהן.

אבשלום וילן: משטרת ישראל הוזמנה היום לוועדה ולא הגיעה.

אבשלום וילן: אני מבקש מגברת דלית אזולאי, מנהלת הוועדה, לאחר הישיבה הזאת לקשר אותי עם המפכ"ל.

אבשלום וילן: אשוחח איתו ישירות ואעמיד אותו על חומרת הדברים.

אבשלום וילן: פה מתבררים דברים מאוד חמורים.

אבשלום וילן: הגשת תלונה כבר ביום שישי, לאחר הניסיון הראשון, ואז היתה ישיבה במשטרה.

אבשלום וילן: עקב מחסור בכוח אדם אמרו לך שהם החליטו לא להציב תצפית או מארב ואכן המכונית נשרפה.

אבשלום וילן: אני מניח שמשטרת אשקלון מכירה את האלמנטים הפליליים באשקלון.

אבשלום וילן: האם ידוע לך אם הם עשו עם זה משהו?

ללו אנקה: אותו אב נעצר כבר למחרת.

ללו אנקה: הוא נעצר לא בגלל השריפה אלא בגלל שהגיע אליהם מידע - על אף שהמאמן לא התלונן - שהמאמן קיבל איומים על חייו מאותו אב.

ללו אנקה: האב נעצר וניסו להלביש עליו גם את ההצתות.

ללו אנקה: עד כה לא הוכח שזה הוא.

ללו אנקה: קשה לקחת חירות של בן אדם עד שאתה לא מוכיח את אשמתו.

אבשלום וילן: תפקידה של משטרת ישראל לעצור ולחקור.

ללו אנקה: עצרו אותו ל-4 ימים.

אבשלום וילן: אתה שחקן כדורגל לשעבר, היית קפטן הקבוצה במשך 11 שנים, אתה מנכ"ל הקבוצה.

אבשלום וילן: תפקידך לעסוק בכדורגל בלי שאף אחד יאיים עליך או יפריע לך.

אבשלום וילן: אם יש חשד לאיומים, על פי מה שסיכמנו בזמנו עם המפכ"ל ועם כל הגורמים, זה צריך לקבל עדיפות.

אבשלום וילן: אם צריכים לעצור מישהו, יש שופטים בישראל והם יחליטו האם לשלול ממנו את החופש, אבל תפקידך לפעול חופשי מכל איומים.

אבשלום וילן: מכיוון שזה מקרה שני רציני שעולה לכותרות באשקלון, אני לפחות רואה את זה מאוד בחומרה.

אבשלום וילן: מטעם הוועדה ייצא עוד היום מכתב למפכ"ל המשטרה ובו תיאור האירוע הזה ודרישה למצות פה את הדין.

אבשלום וילן: באשקלון, גם אם הקבוצה ירדה לליגה נמוכה יותר לפני 4 שנים - אין מה לעשות, פעם הקבוצה שיחקה בליגת העל ועכשיו ירדה ליגה - לא יכול להיות שגורמים פליליים יביעו את דעתם על מצב קבוצת הכדורגל באמצעים אלימים.

ללו אנקה: אספר לך על אותו מקרה משהו יותר חמור.

ללו אנקה: לאחר ההצתה הראשונה נעצר אותו אב שאיים על המאמן אבל למחרת היתה הצתה שניה.

ללו אנקה: אחרי שהוא נעצר התקשר עורך-הדין שלו לחוקרת, בדיוק כאשר הייתי בחדרה כדי לתת עדות על שריפת המכונית שלי, ואמר לה: את רואה, הלקוח שלי היה עצור ואז לקחתי איזה נרקומן ושילמתי לו 50 שקל, כדי שללקוח שלי יהיה אליבי, כי הנה פעם שניה היתה הצתה והפעם הלקוח שלי היה כלוא, כדי שלא יחשבו שזה הוא.

ללו אנקה: הוא אמר את זה בצחוק - אבל זה דוגמא לאיך שהדברים מתנהלים.

אבשלום וילן: מי הוא עורך-הדין הזה?

ללו אנקה: עורך-דין גולן.

ללו אנקה: אני הייתי באותו זמן בחדר ונתתי עדות.

ללו אנקה: הוא אמר לה: את רואה שלא הוא שרף?

ללו אנקה: לקחתי נרקומן - והוא אמר את זה בצחוק - שילמתי לו 50 שקל כדי שללקוח שלי יהיה אליבי, שלא הוא שרף את הרכב.

אבשלום וילן: האם מקרה היריות על יושב-ראש הקבוצה לפני 2-3 שנים נחקר?

אבשלום וילן: האם היו מסקנות?

ללו אנקה: היריות על היושב-ראש היו לפני 4 שנים.

אבשלום וילן: אתה חושב שאז היה גם קשר לפוליטיקה?

אבשלום וילן: סלח לי על בורותי, אבל הוא רצה להתמודד על ראשות העיר כמתמודד עצמאי או מטעם איזה מפלגה?

ללו אנקה: כמתמודד עצמאי.

ללו אנקה: הוא צבר כוח.

ללו אנקה: בכדורגל אתה הרי צובר כוח.

ללו אנקה: הכדורגל באשקלון הוא דבר שאין בהרבה מקומות בארץ.

ללו אנקה: המון אנשים מעורבים בקבוצה.

ללו אנקה: היו מגיעים 5,000-6,000 איש למשחקים והיו צועקים לו: "אריה הרשטוק ראש העיר", כי באמת הוא הביא אותנו ממש לפסגה.

ללו אנקה: ראש העיריה היה מגיע למשחקים ושומע "אריה הרשטוק ראש העיר".

ללו אנקה: אתה מבין, הוא צבר כוח.

אבשלום וילן: את זה אני מבין.

אבשלום וילן: אבל למי היה אינטרס "לסגור עניין" ביריות?

ללו אנקה: אם היה פה כעת בחדר מישהו מאשקלון הוא היה מספר לך המון דברים.

ללו אנקה: אני לא מעורה.

אבשלום וילן: אבל בכל אופן, אמרת לי שאתה הולך לפוליטיקה ואולי יש סיכוי קטן שמישהו גם החליט לחסום אותך דרך האיתות הזה כדי לשכנע אותך ש"כדורגל ופוליטיקה לא הולכים ביחד".

יוסי פרטוק: ועוד איך הולכים ביחד.

אבשלום וילן: אני אומר את זה במרכאות.

אבשלום וילן: ניסו לחסום אותו.

מיכאל נודלמן: שמעתי את העדות.

מיכאל נודלמן: לא יעלה על הדעת שדברים כאלה יקרו בכדורגל ושהמשטרה לא תטפל בכך.

מיכאל נודלמן: על הוועדה לשלוח מייד מכתב ולדרוש מהמשטרה לחקור איך זה קרה.

יוסי פרטוק: אני חושב שמר ללו אנקה קצת עדין במקרה הזה ושומר על פרופיל די נמוך כשהוא מדבר על נושא האלימות.

יוסי פרטוק: האלימות לא התחילה עם מר אריה הרשטוק.

יוסי פרטוק: היא היתה גם קודם ונמשכה עם המאמן מנשה אללו, שגם לו שרפו את המכונית - אבא של שחקן בא ושרף לו את האוטו כי הוא לא הכליל אותו בהרכב.

יוסי פרטוק: זה נמשך איתו, וזה היה עם שייע פייגנבאום, שבא בתחילת עונה ושרטו לו את כל האוטו וגרמו לו לעזוב את הקבוצה.

יוסי פרטוק: הדרך האלימה בינתיים "הוכיחה את עצמה" באשקלון.

יוסי פרטוק: אני אומר את זה כמובן במרכאות.

יוסי פרטוק: זאת לא הדרך.

יוסי פרטוק: תיכף אני אגע בי עצמי, כמה איומים אני קיבלתי במהלך הקריירה שלי כעיתונאי.

יוסי פרטוק: אני חושב שלמשטרה יש חלק גדול באי-מניעת האלימות בכדורגל.

יוסי פרטוק: אני אומר את זה כעיתונאי.

יוסי פרטוק: כלומר, אני לא אמור לקבל איומים אבל אני מקבל איומים.

יוסי פרטוק: במשך כמעט חצי עונה, בעונה שעברה, עמד מאחורי שוטר בזמן ששידרתי משחקים בשידור ישיר ברדיו כדי שלא יפגעו בי.

יוסי פרטוק: אמרתי: אני לא מוכן לקבל את ההגנה של המשטרה.

אבשלום וילן: אתה עצמך תושב אשקלון?

יוסי פרטוק: אני תושב אשקלון.

יוסי פרטוק: אמרו לי השוטרים: אנחנו לא רוצים בלגן.

יוסי פרטוק: באו שני אנשים ואיימו עלי תוך כדי שידור.

יוסי פרטוק: ישב לידי כפרשן מר מוריס ג'אנו.

אבשלום וילן: הוא היה שחקן עבר באשקלון ובהפועל תל-אביב.

יוסי פרטוק: הוא היה גם שחקן בהפועל אשדוד ובהפועל באר-שבע.

יוסי פרטוק: אבל זאת לא הנקודה.

יוסי פרטוק: תוך כדי השידור איימו עלי.

יוסי פרטוק: לא הפסקתי את השידור, המשכתי לשדר את המשחק ואז החזרתי את השידור לאולפן.

יוסי פרטוק: למזלי היו 3 שוטרים סמוכים מאוד למקום בו הייתי והם הדפו את האנשים שאיימו עלי.

יוסי פרטוק: הגשתי תלונה במשטרה ואמרתי את השמות שלהם, כי זה לא הפעם הראשונה שהם מאיימים עלי.

אבשלום וילן: אלה אנשים שהכרת אישית?

יוסי פרטוק: הם אנשים אינטרסנטיים, שחשבו שאני לא מספיק אובייקטיבי בדיווח שלי.

יוסי פרטוק: נתתי למשטרה את השמות והם נחקרו במשטרה.

יוסי פרטוק: אמרו לי שהם הורחקו מהמגרש למשך שנה אך בפועל הם הורחקו מהמגרש בדיוק לשבוע, כי שבוע לאחר מכן הם היו שוב במגרש.

אבשלום וילן: בשבוע שלאחר מכן שוב קרה שאתה שידרת והם היו שם והפריעו?

יוסי פרטוק: כן.

יוסי פרטוק: אין להם שום בעיה לעשות את זה.

יוסי פרטוק: כלומר, גם כשהמשטרה מבצעת משהו בעל היבט חינוכי, כמו להרחיק את האוהדים הללו מהמגרש ולא לתת הם לראות את הקבוצה האהודה עליהם - המשטרה לא עומדת גם בזה.

יוסי פרטוק: אחרי שבוע אותם אוהדים היו שוב במגרש.

יוסי פרטוק: אבל המשכתי לשדר, כי אני חושב שאסור לנקוט בדרך של כניעה לאותם עבריינים.

יוסי פרטוק: אני קורא להם עברייני צעצוע.

יוסי פרטוק: הם מפחדים להתמודד פנים מול פנים מול האנשים.

יוסי פרטוק: אדם כזה בשבילי הוא בהחלט לא ברמה של אדם שאי אפשר לשים עליו את יד ולשים אותו במעצר ל-48 שעות ולחקור אותו באותן 48 שעות.

יוסי פרטוק: אותו אחד ששרף את המכונית של מר ללו אנקה, המשטרה יודעת שהוא שרף לו אבל אין לה את ההוכחות.

יוסי פרטוק: אז שיחקרו.

יוסי פרטוק: אמר מר עמיחי שאשו, מפקד מרחב לכיש, שהם ימצו עד תום את החקירה, אך אחרי שבוע הכל מתמסמס ונגמר, כולם שוכחים.

יוסי פרטוק: ב-18 השנים שאני עיתונאי עברתי חוויות קשות רבות.

יוסי פרטוק: אם מישהו זוכר את העיתונאי צדוק יחזקאלי, הוא גורש לארצות-הברית כי היה עליו איום ברצח של אוהדי ביתר ירושלים.

יוסי פרטוק: ה"פריבילגיה" הזאת באה לו "בזכות" הכדורגל.

יוסי פרטוק: אני לא יודע עד כמה זה זכות, אבל בגלל האיומים האלה עיתון "ידיעות אחרונות" הבריח אותו לארצות-הברית.

יוסי פרטוק: התופעה של איומים על עיתונאים קיימת.

יוסי פרטוק: היא קיימת בכל מקום ולא רק באשקלון, אבל באשקלון היא מקבלת הבלטת יתר.

יוסי פרטוק: היה פעם עיתונאי ב"ידיעות אחרונות" ששמו מר דוד אפל והוא קרא לעיר הזאת "עיר ללא רחמים".

יוסי פרטוק: זאת היתה עיר שמשמר הגבול פחד להיכנס אליה ולא היה בה סדר.

זאב בוים: מאז, אשקלון השתנתה מאוד.

זאב בוים: אי אפשר להשוות את הימים של אז, של שנות ה-70 וה-60, להיום.

יוסי פרטוק: מאז גם הבאבא סאלי נהיה באבא ברוך.

יוסי פרטוק: הוא היה בעבר סגן ראש עיריית אשקלון.

יוסי פרטוק: המצב היום לא שונה בהרבה.

יוסי פרטוק: שמו ליושב-ראש הקבוצה הנוכחי פצצה מתחת לאוטו.

ללו אנקה: מדובר על מר חיים תורג'מן, מנכ"ל החברה הכלכלית.

ללו אנקה: לפני חצי שנה הצמידו לו רימון לאוטו וכשהוא יצא מהבית עם שניים מילדיו כדי לקחת אותם לבית-הספר.

ללו אנקה: הסתבר שחצי שעה לפני כן עורך-הדין גולן התקשר אליו והזהיר אותו.

ללו אנקה: אם הוא היה רק מזיז את הרכב, הוא היה מתפוצץ.

אבשלום וילן: האם הוא הגיש תלונה?

ללו אנקה: כן.

ללו אנקה: נעצר אותו בחור שדיברנו עליו.

אבשלום וילן: האם המשטרה עדיין חוקרת?

יוסי פרטוק: יש למשטרה תכונה, שהיא מתעסקת בטפל.

יוסי פרטוק: אני אומר לך פה כעיתונאי, שהם מתעסקים יותר איתי, איך להרחיק אותי, מאשר בעשיית סדר בתוך הקהל.

יוסי פרטוק: הם רוצים לתת את התחושה של: "הנה, אנחנו שולטים גם בכם העיתונאים".

יוסי פרטוק: העיתונאים באשקלון יושבים עם הקהל ולא באיזה מתחם סגור ומכובד.

יוסי פרטוק: כבר הייתי בכמה אצטדיונים בעולם וראיתי איך זה שם.

יוסי פרטוק: בארץ אולי באיצטדיון רמת-גן זה פחות או יותר מסודר, בגלל פיפ"א אבל לא בגלל שום דבר אחר, אבל באיצטדיונים בארץ אם אין לחץ מלמעלה אז גם אין מקום ישיבה לעיתונאים שבו יוכלו לשבת ולבצע את עבודתם.

יוסי פרטוק: כשאתה יושב בתוך הקהל זה יוצר לחץ פסיכולוגי, כשכל הזמן טוחנים לך את השכל: ההוא לא בסדר, וזה לא בסדר, צריך להרוג את זה וכולי.

יוסי פרטוק: זה לא כדורגל.

יוסי פרטוק: אולי צריך להפסיק את הכדורגל לאיזה שנה, לעשות חושבים ולהגיד: חבר'ה, השנה אנחנו נעשה סדר.

יוסי פרטוק: אף אחד לא יכעס עלינו.

אבשלום וילן: אני חושב שבחודשים האחרונים יש בהחלט שיפור, לפחות ברמה התודעתית.

אבשלום וילן: מנהלי הקבוצות מנסים להשקיע אנרגיות, גם בעקבות מה שקרה בחיפה.

אבשלום וילן: בעוונותי כי רבים, למרות שהייתי ספורטאי ואני אוהב את כל סוגי הספורט - בתור ילד הייתי הולך לראות את הפועל אשקלון, אבל זה לא שייך - הייתי לפני חודש בדרבי בין הפועל לבין מכבי תל-אביב.

אבשלום וילן: איצטדיון בלומפילד היה מלא ואני מוכרח להגיד שדווקא היו שם כמה קטעים שהפתיעו אותי לטובה.

אבשלום וילן: כשהתחילו שם הצעקות הרגילות, כמו "בן זונה" וכולי, הקהל הגיב במחיאות כפיים.

אבשלום וילן: מעט אנשים ניסו להפריע אך הקהל ברובו דווקא היה ספורטיבי.

אבשלום וילן: היה משחק טוב, משחק חם, עם הרבה אירועים, והקהל להפתעתי - להוציא קצת בשוליים - התנהג בהחלט יפה.

אבשלום וילן: גם ההנהלות של שתי הקבוצות האלה משקיעות הרבה מאוד אנרגיה בחינוך הקהל.

אבשלום וילן: לא שיש לזה תוצאות מדהימות אבל זה תהליך מאוד ארוך.

אבשלום וילן: אני חושב שהפתרון הוא לא בכך שיפסיקו את משחקי הכדורגל.

אבשלום וילן: הבעיה באשקלון, אתה אמרת קודם נכון, היא כנראה במסורת, בתרבות של הפועל אשקלון.

אבשלום וילן: זו קבוצה עם קהל אוהדים מיליטנטי ויש שם גורמים קרימינליים כלשהם שלאורך שנים מאיימים על ההנהלה, מאיימים על שחקנים ומאיימים על עיתונאים.

אבשלום וילן: אנחנו יודעים מה זה משטרה.

אבשלום וילן: היא נכנסת לאיזה יחסים של "מודוס ויוונדי", למערכת יחסים של "שמור לי ואשמור לך, בואו לא נעשה רעש, אל תעוררו", אבל בינתיים אני שומע שעל יושב-ראש הקבוצה הקודם ירו, ליושב-ראש הנוכחי שמו רימון באוטו, למנכ"ל הקבוצה שרפו את המכונית, על השדר מאיימים.

אבשלום וילן: אני חושב שהמשטרה פה צריכה להתערב.

אבשלום וילן: אם זה לא מסתדר במרחב לכיש, אז אנחנו נוציא בסיכום הישיבה פנייה חד-משמעית למפכ"ל המשטרה, לעשות בזה סדר.

אבשלום וילן: עם כל הכבוד לאינתיפדה ולדברים אחרים, החיים נמשכים ואין שום סיבה שהסיפור הזה לא ייפסק.

מיכאל נודלמן: האם שם אין הימורים שחורים?

מיכאל נודלמן: אולי בגלל זה כל האלימות.

יוסי פרטוק: לא.

יוסי פרטוק: יש הימורים רק באשדוד ולא באשקלון.

ללו אנקה: בקשר לסיפור שלנו, אנחנו באנו ו"שחטנו" כאן את המשטרה אבל לא רק היא אשמה.

ללו אנקה: אני לא בא בטענות למאמן אבל אם אותו מאמן אחרי שאיימו עליו - ואני לא יודע מה בדיוק נאמר לו אבל בוודאות הוא קיבל איומים על רצח - היה הולך להגיש תלונה במשטרת אשקלון על איומי רצח, זה היה לפי דעתי נמנע.

ללו אנקה: גם מפקד המרחב קטל אותנו כי אנחנו לא שיתפנו פעולה.

ללו אנקה: המאמן לא רצה לשתף פעולה ואמר שהוא בינתיים הסתדר עם אותו אדם ושהוא לא רוצה להגיש תלונה.

ללו אנקה: אם הוא היה מגיש תלונה, אז יכול להיות שמשטרת אשקלון היתה יכולה לטפל מוקדם יותר וזה לא היה מגיע למצב של שריפת הרכב שלי או שריפת הרכב של מנהל הקבוצה.

אבשלום וילן: אתה הגשת תלונה ובכל אופן לא שמו שם מארב או שום דבר אחר.

אבשלום וילן: אני מבין שגם מר תורג'מן הגיש תלונה אחרי הרימון ואני מניח שגם מר אריה הרשטוק הגיש תלונה אחרי הירי.

אבשלום וילן: אתה אומר שעל מר אללו איימו, שעל מר אורי אלקבץ איימו ואת מר שייע פייגנבאום העיפו.

אבשלום וילן: בא איזה מאמן כדורגל והוא יודע שבאשקלון יש קבוצה קטנה של אוהדים אלימים.

אבשלום וילן: אני מניח שזה לא יותר מכמה.

אבשלום וילן: רוב הקהל בא ורוצה לראות כדורגל ומלווה את הקבוצה בטוב וברע.

אבשלום וילן: כמו שאני מבין מהתיאור שלכם, עובדתית עדיין לא היו מעצרים שהגיעו למשפטים, שהגיעו לפסקי-דין ולגזרי-דין.

אבשלום וילן: עד שזה לא יקרה האוהדים יבינו שכדאי לאיים, "צדיק ורע לו, רשע וטוב לו".

אבשלום וילן: מה יש?

אבשלום וילן: אז מה קרה?

אבשלום וילן: מאיימים על עיתונאי, אז מה יש?

אבשלום וילן: מה הסיפור?

אבשלום וילן: עובדה, החיים נמשכים.

אבשלום וילן: אנחנו כוועדה נפעיל פה את מלוא משקלנו כדי לנסות להפסיק את התופעה הזאת.

אבשלום וילן: אני אומר, גם למען יִרְאו ויִירָאו.

אבשלום וילן: אני מניח שיש עוד מקומות בהם זה קורה, לא מקום אחד ולא שניים, רק שזה לא מגיע לעתונות, כי במקרה באשקלון הם עושים את זה באופן רועש.

אבשלום וילן: כנראה שבמקומות אחרים הם קצת יותר אינטליגנטים ועושים את זה בשקט, בלי להשאיר סימנים ותוואי לוואי של מכוניות שרופות.

אבשלום וילן: בכל מקרה, אנחנו נטפל בזה בכל החומרה.

אבשלום וילן: אנחנו נוציא מכתב בשם הוועדה למפכ"ל - אני מבקש להוציא את זה גם לעתונות עוד היום - וננסה לטפל בזה במלוא החומרה וברצינות.

אבשלום וילן: תודה לכם.

אבשלום וילן: אתם יכולים להישאר אם אתם רוצים.

אבשלום וילן: אנחנו עוברים לסעיף השני: ההסתה לאלימות באינטרנט כנגד ספורטאים ואוהדים.

אבשלום וילן: אנחנו דנו בנושא הזה גם בישיבה הקודמת.

אבשלום וילן: היתה פה נציגת המשטרה.

אבשלום וילן: העברנו לה את החומר והוועדה ביקשה ממנה לפתוח בחקירה.

אבשלום וילן: אני מניח שהם עבדו קשה ובדקו, אבל אנחנו ממשיכים לקבל חומר, באדיבותו של אתר "ספורטליין" ושל מר בועז גולן (שעוד לא הגיע).

אבשלום וילן: הוא מעביר לנו מידי פעם חומרים שמתפרסמים באינטרנט.

אבשלום וילן: אני אפילו לא רוצה להתחיל לתאר את זה.

אבשלום וילן: החל מ"תחיית הגרמנים יורשי היטלר" בתמונה שבה נראים "אדומים", או בתמונה שבה ה"צהובים" מסומנים בטלאי צהוב.

אבשלום וילן: בפעם הקודמת ראינו תמונה של בן-לאדן "אדום", היום בן-לאדן "צהוב", לפעמים הוא "ירוק", כל פעם זה מופנה כלפי אוהדים של קבוצה אחרת.

אבשלום וילן: אנחנו רואים פה כל מיני תמונות ופוטומונטאז'ים עם גסויות והתבהמויות, נאצים כמובן, ואפילו רצח.

אבשלום וילן: אני רואה את המטוס שהתרסק על-ידי הטיל האוקראיני וגם את זה מערבבים אל תוך העניין.

אבשלום וילן: ושוב פעם, איתן טייב - כבר מזמן לא דיברו עליו - מופיע בתמונה עם צלבי קרס וירי.

אבשלום וילן: בפעם הקודמת ראינו גם איומים על שחקנים ערביים.

אבשלום וילן: חבל להשחית מלים.

אבשלום וילן: פה מתפרסם זבל שבזבל, דברים שאינם ראויים לדפוס.

אבשלום וילן: לצערי מתנהלת מלחמת הסתה באינטרנט בין אוהדי הקבוצות השונות.

אבשלום וילן: לא שאני משוטט גדול באתרי אינטרנט אבל אני חושב שאנחנו לא רואים באתרים אחרים - פרט לאתרי הספורט - ביב שופכין מהרמה הזאת.

אבשלום וילן: זה חלק מההתפרעות האלימה.

אבשלום וילן: התפרסם היום מאמר במוסף האינטרנט של עיתון "הארץ" לגבי המוטיבציה של אנשים.

אבשלום וילן: אנשים כותבים מדוע הם מנבלים - לא את פיהם אלא את עטם, את מקלדתם - בדברי הבל כאלה.

אבשלום וילן: הם אמרו שזה מין סוג של פורקן.

אבשלום וילן: מה שאנחנו רואים באתרי הספורט עובר את כל השיאים.

אבשלום וילן: אין גבול לדמיון החולני.

אבשלום וילן: זה חלק מתרבות הספורט שמשתרשת פה.

אבשלום וילן: באתרי האינטרנט ההשתוללות היא חסרת מעצורים, אמירות גזעניות, תמונות עם נאצים ובן-לאדנים וסטיות פורנוגרפיות.

אבשלום וילן: פשוט דברים איומים ונוראים.

אבשלום וילן: פעם זה באדום, פעם זה בצהוב, פעם זה בירוק.

אבשלום וילן: אני חושב שאין יותר צבעים.

אבשלום וילן: זה כל חוגי האוהדים.

אבשלום וילן: כל זב ומצורע שמוצא עניין נכנס לאתר.

אבשלום וילן: אנחנו עשינו בדיקה מאז הישיבה הקודמת והסתבר שדווקא ישנם אתרים, כמו אתר "Y-net" ואתר "ואללה", שבהם לא כל אחד יכול להיכנס ולכתוב באופן חופשי.

אבשלום וילן: יש מערכת, ישנם פילטרים, מישהו בודק ודברי הבל לא עולים.

אבשלום וילן: לעומת זה, בחלק מאתרי הקבוצות - ונמצא איתנו כאמור מר גיל מור שעובר באתר של מכבי תל-אביב - או באתרים האלה שקיבלנו מ"ספורטליין", הדברים לא תמיד מסוננים.

אבשלום וילן: הייתי רוצה לשמוע ממך מה אתם עושים, איך מתמודדים עם הזבל הזה והתשפוכת הזאת.

גיל מור: חבל שמי שבאמת היה צריך להגיע לפה, נציגים של שני האתרים, "תחיית המתים" של מכבי ו"פנחס הקטן" של הפועל, לא נמצאים כאן.

גיל מור: אלה האתרים הבעייתיים, אתרי האוהדים.

גיל מור: אני מייצג את האתר הרשמי של מכבי תל-אביב.

גיל מור: באתר הזה כמובן שאין את כל הטינופת שציינת ואת כל הדברים האלה כי אנחנו מייצגים אתר ומייצגים את מה שיש למכבי לומר.

גיל מור: כמובן שיש גם בקורת, כתבות ודברים נוספים, וזה לגיטימי.

גיל מור: אנחנו מתנערים מכל דבר מעין זה שמופיע באתרים האלה.

גיל מור: אנחנו לא משתפים איתם פעולה, גם לא עם האתר "תחיית המתים" של אוהדי מכבי.

אבשלום וילן: אם אני מבין נכון, אתה עובד באתר הרשמי של מכבי תל-אביב.

אבשלום וילן: לחוג האוהדים של מכבי תל-אביב יש אתר משלו.

אבשלום וילן: לכם יש פילטר, אצלכם עולה חומר שעבר מיון כלשהו.

גיל מור: אנחנו כותבים את הכתבות, יש לנו כתבים, ואנחנו עורכים אותו.

גיל מור: גם אם יש הערות כאלה או אחרות, אנחנו עורכים אותן.

גיל מור: גם אם יש לנו סעיף של "כתבות גולשים", אם יש משהו שלא ראוי לפרסום אנחנו לא נפרסם אותו.

גיל מור: כמובן שיש בעיה כלשהי בתחום של פורומים וצ'אטים ודברים כאלה, שהשליטה עליהם קצת יותר קשה, אבל אנחנו כן מנסים למנוע את זה על-ידי מנהלי הפורומים, שתפקידם לסנן.

גיל מור: אולם עדיין חודרים מידי פעם דברים לא ראויים.

אבשלום וילן: כמה פעמים ביום מנהל פורום כזה נכנס ומתערב בתכנים?

גיל מור: הפורום שלנו נמצא תחת "נענע", שזה פורטל ישראלי.

גיל מור: יש תפקיד של מנהל פורום ועל זה הוא מקבל שכר והוא צריך לסנן כל הזמן, לא רק כמה פעמים ביום, את הכניסות של האנשים ואת ניבולי הפה של האנשים ודברים שלא ראויים, דברי שיטנה וגזענות.

גיל מור: זה התפקיד שלו.

גיל מור: באתרי האוהדים הדברים לא מתנהלים כך וכל מי שיש לו משהו להגיד יכול לשפוך את זה באתר.

גיל מור: אנחנו מסננים כל הזמן.

גיל מור: אם יש הערות שלא במקום אנחנו מסננים אותן וכל דבר עובר אצלנו עריכה.

אבשלום וילן: האם יש לכם קשר למשל לאתר האוהדים של מכבי תל-אביב?

גיל מור: לא.

גיל מור: אנחנו לא מתייחסים אליו ואנחנו לא משתפים איתו פעולה: לא נותנים לו חומר או תמונות ושום דבר אחר.

גיל מור: אין לנו קשר עם אף אתר אוהדים כזה או אחר.

גיל מור: היום כל ילד יכול לבנות אתר על מכבי.

גיל מור: אין לנו שום התייחסות לאתרים האלה.

אבשלום וילן: כלומר, יש הפרדה מוחלטת בין האתר הרשמי של מכבי תל-אביב, וכך גם מכבי חיפה, הפועל חיפה, הפועל תל-אביב, ביתר ירושלים וכדומה, לבין אתרי האוהדים?

גיל מור: נכון.

אבשלום וילן: האם אי פעם שקלתם לעשות פעילות חינוכית כלשהי בקרב האוהדים לגבי מה שמתנהל באותם אתרים?

גיל מור: אני מייצג את האתר של מכבי תל-אביב ולא את מכבי תל-אביב בכללותה.

גיל מור: אני יודע שלמכבי תל-אביב חשוב מאוד להעביר את המסר הזה.

גיל מור: אני באתי לפה בשל חשיבות העניין ואף פרסמתי את דבר קיום הישיבה הזאת, כך שאוכל להגיע לעשרות אלפי האוהדים של מכבי תל-אביב.

גיל מור: אנחנו מבינים את חשיבות הדבר.

גיל מור: המטרה שלנו היא גם לחנך את האוהדים.

גיל מור: אני חושב שגם לנשיא הקבוצה, מר לוני הרציקוביץ, מאוד חשובה הטמעת הערכים, אם של הקבוצה ואם של האוהדים בכלל.

גיל מור: אנחנו כן פועלים למען זה.

אבשלום וילן: להפועל אשקלון יש אתר אינטרנט?

ללו אנקה: היה ונסגר.

ללו אנקה: ניהל אותו עיתונאי.

ללו אנקה: בגלל אי ההצלחות של הקבוצה אותו עיתונאי התייאש.

קריאה: כנראה שרפו את האתר ...

זאב בוים: אני מבין שאין כל דרך לאתֵר.

זאב בוים: צריך להמציא משהו שיהיה כמו טביעת אצבעות באינטרנט.

זאב בוים: זאת הבעיה הגדולה, שהיא אפשר לתפוס את מי שמפרסם דברים כאלה.

גיל מור: אם תיפתח חקירת משטרה, אני מאמין שאפשר יהיה לעלות עליהם.

גיל מור: צריך להגיש תלונה בנושא.

אבשלום וילן: בישיבה הקודמת הוועדה נתנה לנציג המשטרה כמות גדולה מאוד של דוגמאות, כ-10 עמודים כמדגם מייצג.

אבשלום וילן: היה פה נציג "ספורטליין" שאמר שהוא יכול לתת למשטרה את החומרים.

אבשלום וילן: אדוני נציג משרד המשפטים, האם אתם שקלתם מה ניתן לעשות מול תופעה כזאת?

אבשלום וילן: חבר הכנסת אופיר פינס-פז, איפה עומד החוק?

אבשלום וילן: יש את הצעת החוק הפרטית שלי, שלא הגיעה לדיון ולא הוצבעה בסוף.

אבשלום וילן: אני יכול לשים אותה על שולחן הכנסת בשבוע הבא אם אני רוצה.

זאב בוים: לפי הנסיון שלנו, חוקי אופוזיציה עוברים יפה.

אבשלום וילן: הבעיה היא שהמפלגה שלי לא כל-כך התלהבה מהחוק.

אבשלום וילן: זה היה בחילוקי דיעות.

אופיר פינס-פז: המפלגה שלך עזרה להפיל את החוק.

אבשלום וילן: נכון, למרות שאני הצבעתם איתכם.

אופיר פינס-פז: הקיבוץ הארצי הוא בסדר.

אבשלום וילן: עכשיו נודע לי שזה מתחבר גם להסתה באינטרנט.

גיל מור: השאלה היא האם אי אפשר לתבוע, אולי לא על הסתה אבל על לשון הרע או דברים כאלה שבעצם מתבצעים?

עופר סיטבון: לגבי לשון הרע - האדם שכלפיו נאמרה האמירה יכול אולי לתבוע אבל הרבה פעמים זה אמירות כלליות.

עופר סיטבון: השימוש בלשון הרע כעבירה פלילית הוא די נדיר.

עופר סיטבון: בסך הכל בעיקר זה עולה כעוולה אזרחית.

עופר סיטבון: באמת המצב הקיים הוא די עגום.

מירב ישראלי: יש כמה דברים שאפשר לחקור אותם.

מירב ישראלי: יש עבירה של איסור הסתה לגזענות, שזה כן קיים, ויש איסור לשון הרע, למרות שזה עבירה - כמו שמר עופר סיטבון אמר - שהמשטרה בדרך כלל לא נותנת לה עדיפות מאוד גבוהה.

מירב ישראלי: יש נושא של פגיעה בפרטיות.

מירב ישראלי: אני לא מכירה את כל הפרסומים אבל יש פה היבטים שלגביהם אולי כן יש עבירות שאפשר לחקור.

מירב ישראלי: נכון שהמוקד חסר וכמו שמר עופר סיטבון ציין, אין עבירה של הסתה לאלימות.

מירב ישראלי: יש מספר עבירות שיכול להיות שכן ניתנות לחקירה בהקשר הזה.

מיכאל נודלמן: אני לא רוצה לדבר על דברים משפטיים.

מיכאל נודלמן: כזכור לך, היתה אצלנו קבוצה של חברי מועדוני אוהדים.

מיכאל נודלמן: אני חושב שפה אומרים שקבוצה זה קבוצה, שמועדון זה מועדון.

מיכאל נודלמן: באותו דיון נאמר שמועדון האוהדים צריך להיות חלק מהקבוצה.

מיכאל נודלמן: אם כך היו מתנהלים הדברים, אז אפשר היה לדבר עם חברי המועדון, אפשר היה לדבר עם ידידי המועדון ואפשר היה למנוע הרבה דברים לא טובים.

מיכאל נודלמן: אם זה לא עובד, אני לא יודע בשביל מה אנחנו מתכנסים.

מיכאל נודלמן: רק כדי שיהיה כתוב שישנה ועדה?

מיכאל נודלמן: זה בעיה שקשורה גם לקשר בין הקבוצה לבין מועדון האוהדים, כך אני חושב.

אבשלום וילן: עוד הערות?

אבשלום וילן: אם לא, אז נסכם את הסעיף הזה.

אבשלום וילן: אני חושב שההערה של חבר הכנסת מיכאל נודלמן היא מאוד נכונה.

אבשלום וילן: היו פה מנהלי הקבוצות ונשיאי הקבוצות, היו פה חוגי האוהדים, כבר פעמיים.

אבשלום וילן: אני חושב שמן הראוי שקבוצות שתחת חסותן מתנהלים מועדוני אוהדים ינסו לעשות סדר.

אבשלום וילן: אני יודע שזה תביעה אולי קשה כביכול אבל בסופו של דבר כאשר יש קריאות גזעניות, הקבוצות עומדות לדין על-פי חוקי פיפ"א - לא לפי חוקי ההתאחדות לכדורגל הישראלית - והן נושאות באחריות שילוחית.

אבשלום וילן: אני חושב שיש בהחלט מקום לפעולה חינוכית ולהתחיל לעשות סדר באתרים כי זה כבר עובר את כל גבולות הטעם, לא הטוב אלא הטעם הרע.

אבשלום וילן: דבר ראשון, אנחנו נפנה במכתב למנהלי הקבוצות לנסות לבוא בדברים עם חוגי האוהדים ועם מנהלי אתרי האוהדים.

אבשלום וילן: דבר שני, אני אקדם את הצעת החוק הפרטית שלי למניעת הסתה כדי להביא אותה לקריאה טרומית באחד השבועות הקרובים.

אבשלום וילן: אני מבקש מהעוזרים שלי, פז וגברת דלית אזולאי מנהלת הוועדה, שמה שהיה בישיבה הזאת ומה שהיה בישיבה הקודמת יופץ כחומר רקע בבניין הזה לקראת הדיון על הצעת החוק שלי, כדי שאנשים יראו במה מדובר, איזה סוג של הסתה גזענית וקריאה לאלימות מתנהלת באתרי אוהדים.

אבשלום וילן: זה הפך ממש לבון-טון, איש לא מתרשם מזה כי זה חלק מהסיפור.

אבשלום וילן: כלומר, לאוהדי קבוצת כדורגל, אם הם "אדומים", מותר לעשות את זה ל"צהובים" או ל"ירוקים" ואיש לא מזדעזע.

אבשלום וילן: אין כל קשר בין זה לבין ספורט, ועוד היד נטויה.

אבשלום וילן: במקביל נפנה למשטרה כדי לשאול מה הם עשו עם החומר הקודם שהעברנו להם.

אבשלום וילן: גברת מירב ישראלי, נבדוק האם יש אפשרות משפטית להעמיד לדין - למרות שאני מניח שגם את וגם מר עופר סיטבון גורסים שהתהליך המשפטי במצב החוקי הקיים הוא מאוד מסובך.

מירב ישראלי: יש עוד כל מיני בעיות אחרות.

מירב ישראלי: חבל שנציגי המשטרה לא הגיעו.

מירב ישראלי: הם בוודאי היו מציגים את זה לו היו מגיעים.

מירב ישראלי: יש להם גם הרבה בעיות באופן החקירה, יש להם בעיות ראייתיות.

מירב ישראלי: בנושא של עבירות שמבוצעות באמצעות מחשב יש עוד בעיות, פרט לבעיה של הגדרת העבירה המסויימת.

מירב ישראלי: יש עוד הרבה בעיות שהמשטרה נתקלת בהן במהלך החקירה של העבירות.

אבשלום וילן: אם כך, נטפל בזה גם במישור הזה.

אבשלום וילן: ננסה להתקדם.

אבשלום וילן: אני רוצה לבדוק למה מר בועז גולן, שהבטיח להביא עוד חומרים נוספים, לא הגיע.

אבשלום וילן: אני מקווה שבכל אופן תקבעו איתו פגישה, שהוא יביא את החומרים ואולי נפיץ אותם בין חברי הכנסת, שייראו מה נעשה מתחת לאפינו במסווה של אוהדי כדורגל.

אבשלום וילן: כמו שאמרתי לך, מר יוסי פרטוק, המטרה היא לטפל בבעיות ולאו דווקא להפסיק את משחקי הכדורגל.

אבשלום וילן: אני חושב שחלק גדול מהאוהדים בישראל בא לשם עידוד הספורט לשמו.

אבשלום וילן: אנחנו עוברים לסעיף השלישי: התקדמות החקיקה הממשלתית.

אבשלום וילן: כידוע לכם, נוסח הצעת החוק כבר סגור, הצגנו אותו פה.

אבשלום וילן: הוא היום "רץ" בין משרדי הממשלה.

אבשלום וילן: ראיתי מכתב משר המדע, התרבות והספורט אל שר הפנים.

אבשלום וילן: אני מבין גם שהלשכה המשפטית של משרד הפנים הפיצה את זה לקבלת תגובות.

אבשלום וילן: במקביל אנחנו הנחנו על שולחן הכנסת את הצעת החוק המשותפת לכל חברי הוועדה.

אבשלום וילן: ביקשנו פטור מחובת הנחה, כדי שנוכל להגיע בקצב אחד עם הממשלה.

אבשלום וילן: היום לא הספיקו לדון בזה אך זה יידון בשבוע הבא.

אבשלום וילן: אני מקווה שאם נעלה את זה בשבוע הבא לקריאה טרומית וחברי הכנסת יתמכו בזה - אני לא רואה סיבה להתנגד - זה יעבור.

אבשלום וילן: אני מניח שאם ייספרו 21 ימים ---

דבי סולו: זה הופץ ב-11.10.

אבשלום וילן: אני מקווה מאוד שסוף סוף תוכל לבוא לוועדת שרים לחקיקה גם הצעת החוק הממשלתית ונוכל להתלכד ולרוץ קדימה עם מה שיתקדם קודם - אני מאוד מקווה שזה יהיה הצעת החוק הממשלתית.

אבשלום וילן: אין לי פה אינטרס ברמה האישית אלא אני רוצה לקדם את הנושא.

אבשלום וילן: אז גם נוכל לבדוק איך מתקדם מודל בלומפילד ואיך מתחילים לממש את כל זה.

אבשלום וילן: מה בעצם מונע היום - אם זה הופץ ב-11.10 ועברו 21 יום - להתקדם?

דבי סולו: התאריך שנרשם הוא 11.10 אבל בפועל זה הופץ לפני כשבועיים.

אבשלום וילן: בסדר, אז ייקח עוד שבוע עד שזה יגיע לוועדת שרים לחקיקה.

אבשלום וילן: זה מה שאמרתי, שאם אנחנו נעביר את הצעת החוק הפרטית בקריאה טרומית ותוך שבוע גם אתם תגיעו, אז אנחנו פשוט נצטרף אליכם להצעה הממשלתית ונקדם את הנושא.

אבשלום וילן: אחרי שדנו בעניין הזה חודשים ארוכים אני מבין שיש הסכמה רחבה בין המשרדים.

אבשלום וילן: לא נותרו פה שאלות במחלוקת.

אבשלום וילן: אני מאוד מקווה שבאמת נקדם את ההליך הזה.

איל רק: אני רוצה לציין שלא התקבלו הערות עד עתה.

איל רק: לא צפויות הערות, לפחות לא ממשרדי הממשלה, מכיוון שכולם היו מעורבים.

איל רק: הדבר היחיד שנשאר לנו להשלים לנוסח שהופץ, שלא רצינו לעכב אותו, הוא עניין ההתייחסות לסמכויות שוטרים בכניסות למגרשים וביציאות מהם, לפני המשחק ולאחריו.

איל רק: היתה הצעה של היועצת המשפטית של הוועדה להצעת החוק הפרטית שלכם.

איל רק: אנחנו מתכוונים לשבת במסגרת 21 הימים האלה, כלומר בשבוע הבא, ולהציע הצעת נוסח שלנו, של משרדי הממשלה - של משרד הפנים בעצם בסופו של דבר.

איל רק: הצעת החוק הזאת - בתיאום עם היועצת המשפטית של הוועדה - תוגש לוועדת שרים לענייני חקיקה.

מירב ישראלי: אין כל מחלוקת מהותית.

מירב ישראלי: הוויכוח הוא רק על הניסוח.

אבשלום וילן: אני לא רוצה לעכב את זה כי אנחנו או-טו-טו בדצמבר.

אבשלום וילן: בסך הכל התחלנו בבלומפילד.

אבשלום וילן: נציג ההתאחדות לכדורגל יתקן אותי אם אני טועה אבל נדמה לי שבקריית אליעזר פרט לשער אחד בכל השאר אין גדרות.

אבשלום וילן: צריך יהיה להתקדם ולראות אם נוכל "לרוץ" עם המודל הזה בשני מגרשים ואולי אחרי כן גם להרחיב אותו.

איל רק: לעניין הסרת הגדרות, אני מבקש להבהיר שזה בהליך נפרד כמובן של שר המדע, התרבות והספורט מול שר הפנים.

איל רק: כעת בעצם העבודה תתבצע במשרד הפנים, לא רק מבחינה משפטית אלא גם מבחינה תכנונית.

איל רק: יש חובת התייעצות.

אבשלום וילן: אנחנו לא ניתן להסיר אף גדר אחת לפני שכל החקיקה המשלימה תתקיים, שמא נשאיר שוטרים חשופים ללא יכולת פעולה ממשית כאשר מישהו חס וחלילה מחליט להתפרץ, לעלות על המגרש וכדומה.

אבשלום וילן: תודה רבה.

אבשלום וילן: הישיבה נעולה.